
Напусна ни един от най - ярките и неповторими майстори на българското драматично изкуство – режисьорът, писателят, интелектуалецът, общественикът с ярка гражданска позиция ВИЛИ ЦАНКОВ.

Верен на максимата, че да живееш, означава да правиш нещо, което ще те надживее, той успяваше  да прави актуална връзка на вечните неща в  живота на хората с чертите на времето, в което живеем. 
Воден от стремежа все по-убедително да намира отговор на въпроса за цената, която плащаме за истинските човешки взаимоотношения, той превръщаше  своите произведения в дълбок разговор за смисъла на живота и нуждата от неподправеност и чест в нашия наситен с противоречия живот. 
Вили Цанков не просто беше титулуван за „рицар на духа”, той живееше в хармония с гражданската си съвест и това го правеше достоен за възхищение човек, владеещ умението да примирява житейската мъдрост с възторга пред възвишеното. 

Неговото кредо, че житейската кал може да зарие временно скъпоценния камък, но не може да го обезцени във времето, му даваше сили да устоява на конюнктурните творчески съблазни в името на непреходната истина за човешката същност.
В ПАНТЕОНА НА БЪЛГАРСКАТА КУЛТУРА ЩЕ ИМА ПАМЕТ ЗА НЕГО ВОВЕКИ!





МИНИСТЕРСТВО НА КУЛТУРАТА
